钦定古今图书集成/理学汇编/学行典/第147卷 > 朱子全书 > 《平江府常熟县学吴公祠记》
## 钦定古今图书集成/理学汇编/学行典/第147卷 > 朱子全书 > 《平江府常熟县学吴公祠记》

“惟三代之前，帝王之兴，率在中土，以故德行道艺之
教，其行于近者著，而人之观感服习以入焉者深。若
夫句吴之墟，则在虞夏五服，是为要荒之外。”爰自太
伯采药荆蛮，始得其民而端委以临之，然亦仅没其
身。而虞仲之后，相传累世，乃能有以自通于上国，其俗盖亦朴鄙而不文矣。公生其闲，乃独能悦周公、仲
尼之道，而北学于中国，身通受业，遂因文学以得圣
人之一体，岂不可谓豪杰之士哉！今以《论语》考其话
言，类皆简易疏通，高畅宏达。其曰“本之则无”者，虽若
见诎于子夏，然要为知有本也。则其所谓文学，固皆
有以异乎今世之文学矣。既又考其行事，则武城之
政，不小其邑，而必以《诗》《书》《礼》《乐》为先务，其视“有勇足
民”之效，盖有不足为者。至使圣师为之莞尔而笑，则
其与之之意岂浅浅哉？及其取人，则又以二事之细
而得灭明之贤，亦其意气之感，默有以相契者。以故
近世论者，意其为人必当敏于闻道，而不滞于形器，
岂所谓南方之学得其精华者，乃自古而已然也耶？